Кліўлэнд Кавальерз

«**Клі́ўлэнд Ка́вальерз**» () — прафэсійны баскетбольны клюб, які выступае ў Нацыянальнай баскетбольнай асацыяцыі. Клюб месьціцца ў горадзе Кліўлэнд, Агаё. Клюб трапіў у лігу ў 1970 годзе разам з «Портлэнд Трэйл Блэйзэрз» і «Бафала Брэйвэз». Свае хатнія гульні каманда спачатку ладзіла на Кліўлэнд-Арэне з 1970 па 1974 гады, а затым на Рычфілд-Калізэі з 1974 па 1994 гады. З 1994 году «Кавальерз» гуляюць на Рокет-Арэне ў самым цэнтры Кліўлэнду, якую падзяляюць з хакейным клюб «Кліўлэнд Монстэрз» з Амэрыканскай хакейнай лігі. «Кавальерз» першыя гады мелі праблемы на пляцоўцы, упершыню трапіўшы ў плэй-оф толькі ў 1976 годзе. У 1980 годзе франшыза была набытая Тэдам Стэп’енам, які адзначыўся частымі зьменамі трэнэраў, сумніўнымі абменамі і пастановамі наконт драфтаў, а таксама нізкай наведвальнасьцю і фінансавымі стратамі.

У 2016 годзе «Кавальерз» выйгралі свой першы чэмпіянат НБА, што стала першым буйным спартовым дасягненьнем прадстаўніком «Кліўлэнду» з 1964 году. Перамога ў фінале над «Голдэн Стэйт Ўорыярз» стала першым выпадкам у гісторыі фіналаў, калі каманда здолела адгуляцца ў сэрыі зь ліку 3–1.

## Гісторыя
«Кавальерз» пачалі гуляць у лізе ў сэзоне 1970—1971 гадоў як каманда пашырэньня. Яны ўсталявалі рэкорды паводле колькасьці паразаў у кожным зь першых пяці сэзонаў, перш чым не фінішавалі першымі ў сваім дывізіёне ў 1976 годзе. У той камандзе 1976 году гулялі Остын Кар, Бінга Сьміт, Джым Чоўнз, Дык Снайдэр, Нэйт Турманд, а пасаду галоўнага трэнэра займаў Біл Фітч. Яна запомнілася «Цудам у Рычфілдзе», у якім «Кавальерз» перамаглі «Вашынгтон Булетс» зь лікам 4–3 у паўфінале Ўсходняй канфэрэнцыі. Апошнюю гульню згаданай сэрыі «Кавальерз» перамаглі зь лікам 87:85 дзякуючы трапнаму кідку Снайдэра за чатыры сэкунды да канца. Клюб упершыню прабіўся ў фінал канфэрэнцыі, але там яны апынуліся бяз Чоўнза, які зламаў палец на назе перад першым матчам сэрыі. У выніку «Кавальерз» саступілі «Бостан Сэлтыкс» зь лікам 4:2. У наступныя два сэзоны каманда трапляла ў плэй-оф, пасьля чаго ў іх пачаўся сэзон «засушы», які расьцягнуўся на шэсьць гадоў.

Пачатак 1980-х гадоў адзначыўся тым, што клюбам валодаў Тэд Стэп’ен. У час ягонага кіраваньня «Кавальерз» займелі традыцыю абменьваць будучыя выбары на драфте на вэтэранаў, які ўжо мелі невялікія паказьнікі ў статыстыцы. Ягонай найбольш прыкметнай угодай быў абмен выбару ў першым раўндзе драфту 1982 году ў «Лос-Анджэлес Лэйкерз» на Дона Форда і 22-і агульны выбар драфту ў 1980 годзе. У выніку Стэп’енавых угодаў НБА прасунула «Правіла Стэп’ена», якое забараняе камандам абменьвацца выбарамі першага раўнду драфту наступных сэзонаў. Вынікі на пляцоўцы для «Кавальерз» былі благімі, яны таксама апусьціліся на дно лігі паводле наведвальнасьці і страцілі 15 мільёнаў даляраў за тры гады кіраваньня Стэп’ена. За гэты час у «Кавальерз» зьмянілася шэсьць трэнэраў, у тым ліку чатыры цягам сэзону 1981—1982 гадоў. Каманда скончыла сэзон з паказьнікам 15–67, а паміж сакавіком і лістападам 1982 году яна агулам мела сэрыю з 24 паразаў, што на той момант было самай працяглай сэрыяй паразаў у НБА. Джордж і Гордан Ганд набылі «Кавальерз» у Стэп’ена ў 1983 годзе.

«Кавальерз» выходзілі ў плэй-оф 10 разоў паміж 1985 і 1998 гадамі. Сэзон 1988—1989 гадоў стаў найлепшым сэзонам клюбу на той час, калі рэгулярны сэзон яны завяршылі з паказьнікам 57–25. Галоўным трэнэрам той дружыны быў Лені Ўілкенз. Свой другі сэзон з 57 перамогамі яны згулялі ў 1991—1992 гадах і ў тым жа годзе дакрочылі да фіналу Ўсходняй канфэрэнцыі. Аднак паміж 1999 і 2005 гадамі «Кавальерз» аніводнага разу ня здолелі патрапіць у плэй-оф. Сэзон 2002—2003 гадоў клюб скончыў з паказьнікам 17–65, што было найгоршым паказьнікам у лізе. «Кавальерз» мелі першы нумар драфту НБА 2003 году, абраўшы будучаю зорку лігі Леброна Джэймза. 3 студзеня 2005 году каманда была прададзеная бізнэсоўцу Дэну Гілбэрту за 375 мільёнаў даляраў, і ўгода была закрытая 1 сакавіка 2005 году. У тым жа годзе каманда таксама наняла галоўнага трэнэра Майка Браўна і генэральнага мэнэджара Дэні Фэры. «Кавальерз» збудавалі каманду вакол Джэймза і Жыдрунаса Ілгаўскаса, дадаўшы да складу такіх гульцоў, як то Дру Гудэн, Лары Г’юз і Андэрсан Варажан. Пад гэтым новым кіраўніцтвам «Кавальерз» пяць разоў запар прабіваліся ў плэй-оф з 2006 па 2010 гады, кожны раз выходзячы як найменш у другі раўнд. «Кавальерз» 2006—2007 гадоў упершыню ў гісторыі франшызы прасунуліся ў фінал НБА, але саступілі ў ім «Сан-Антоніё Спэрз». Праз два гады каманда цягам сэзону здабыла рэкордныя для сябе 66 перамогаў, маючы паказьнік у хатніх матчах 39–2, аднак у фінале Ўсходняй канфэрэнцыі дружына зазнала паразу ад «Арланда Мэджык». Не зважаючы на тое, што да складу прыяднаўся чатырохразовы чэмпіён НБА Шакіл О’Ніл, «Кавальерз» у сэзоне 2009—2010 гадоў ня здолелі нават прабіцца ў фінал канфэрэнцыі, саступіўшы ў другім раўндзе «Бостан Сэлтыкс».

Пасьля таго, як «Кавальерз» выбылі з плэй-оф, увага была сканцэнтраваная на Джэймзе, які стаў вольным агентам. 8 ліпеня 2010 году ён абвесьціў у гадзінным спэцыяльным выпуску пад назовам «Пастанова», які трансьляваўся па нацыянальным тэлебачаньні, што падпіша кантракт з «Маямі Гіт». Гэтая заява разьюшыла многіх жыхароў Кліўлэнду і прывяла да таго, што заўзятары адчулі сябе здраджанымі. Па сэзоне 2010—2011 гадоў з 19 перамогамі «Кавальерз» пачалі перабудову вакол Кайры Ірвінга, якога яны абралі пад першым нумарам на драфце НБА 2011 году. У 2014 годзе Джэймз вярнуўся ў «Кавальерз» пасьля чатырох гадоў у Маямі. У той час як «Гіт» мелі паказьнік 224–88 за чатыры гады перабываньня там Джэймза, які стаў новым клюбам чэмпіёнам НБА ў 2012 і 2013 гадах, «Кавальерз» мелі паказьнік 97–215 і што сэзон былі па-за плэй-оф. «Кавальерз» зрабілі некалькі крокаў, каб перабудаваць каманду, каб ператварыцца на дружыну, якая можа змагацца за чэмпіёнства. Галоўнай постацю зноў стаў Джэймза, а яшчэ адным прыкметным баскетбалістам каманды стаў Кевін Лаў, які перабраўся ў Кліўлэнд зь «Мінэсоты Тымбэрўулвз». У выніку трыё з Джэймзам, Лавам і Ірвінгам было ахрышчанае заўзятарамі і СМІ як «вялікая тройка». «Кавальерз» чатыры разы запар прабіваліся ў фінал з 2015 па 2018 гады, дзе ўсе гэтым разы супрацьстаялі «Голдэн Стэйт Ўорыярз». Пераможным годам быў толькі 2016-ы. Чэмпіёнства 2016 году сталася першым у гісторыі франшызы, а таксама каманда была першай, яка здолела адгуляцца, саступаючы ў сэрыі 3–1. Гэта быў таксама першы чэмпіёнскі тытул Кліўлэнда ў буйных прафэсійных відах спорту з часоў «Браўнс» у 1964 годзе, што паклала канец гэтак званаму спартоваму праклёну места.

Склад «Кавальерз» зьведаў шмат зьменаў у сэзоне 2017—2018 гадоў, найбольш прыкметным зь якіх быў абмен Ірвінга ў «Бостан Сэлтыкс» на Айзэю Томаса ды іншых гульцоў. Пазьней Томас быў абменены ў «Лос-Анджэлес Лэйкерз» у рамках перагляду тэрмінаў абмену, у выніку якога «Кавальерз» дадалі Джордана Кларксана, Лары Нэнса-малодшага ды іншых да сваіх шыхтаў. У наступные міжсэзоньне Джэймз адмовіўся ад клюбу, замест гэтага падпісаўшы кантракт з «Лэйкерз». У наступных двух сэзонах каманда мела толькі 19 перамогаў, наступствам чаго стала іхны брак у плэй-оф. За першыя тры сэзоны па другім сыходзе Джэймза «Кавальерз» выйгралі ў агульнай складанасьці 60 гульняў, кожны сэзон не трапляючы ў плэй-оф і маючы чатырох розных галоўных трэнэраў. 26 сакавіка 2023 году клюб забясьпечыў сабе месца ў плэй-оф НБА, што стала першым такім вынікам з 2018 году. Гэта таксама быў першы раз з 1998 году, калі каманда прабілася ў плэй-оф ня маючы ў складзе Леброна Джэймза. У выніку ў першым раўндзе яны саступілі ў сэрыі «Нью-Ёрк Нікс».

## Статыстыка
*В = выйгрышы, П = паразы, А% = адсотак выйграных матчаў*

## Крыніцы

## Вонкавыя спасылкі
* Афіцыйная старонка

Катэгорыя:Клюбы НБА
Катэгорыя:Баскетбольныя клюбы ЗША
Катэгорыя:Кліўлэнд